Eelnõu 16.11.2023

Esitaja: vallavalitsus

Ettekandja: keskkonnaspetsialist

Urmas Kolina

****

**KANEPI VALLAVOLIKOGU**

**O T S U S**

Kanepi 12.10.2023 nr 1-3/…

**Ritsike palo metsa kohaliku kaitse alla võtmise menetluse algatamine**

Lähtuvalt looduskaitseseaduse § 8 lõikest 1 esitati MTÜ Kanepi Looduse Kaitseks poolt Kanepi Vallavolikogule ettepanek (registreeritud Kanepi valla dokumendiregistris nr 2-6/2022/67-6) Kanepi vallas Jõksi külas asuva Ritsike palo metsa (katastritunnus 28501:003:0806) kohaliku omavalitsuse tasandil kaitse alla võtmiseks. Tulenevalt looduskaitseseaduse § 8 lõikest 3 peab enne kaitse alla võtmise menetluse algatamist ning peale ettepaneku esitamist kaitse alla võtmise algataja korraldama ettepanekus nimetatud loodusobjekti kaitse alla võtmise põhjendatuse ja otstarbekuse ning kavandatavate piirangute otstarbekuse ekspertiisi, kaasates selleks vastava ala eriteadmistega isiku. Võttes aluseks kohaliku omavalitsuse korralduse seaduse § 22 lõike 1 punkti 37 ja lõike 2 ning lähtudes looduskaitseseaduse § 8 lõikest 3, Kanepi Vallavolikogu otsustas algatada Kanepi vallas Jõksi külas asuva Ritsike palo metsa (katastritunnus 28501:003:0806) kohaliku omavalitsuse tasandil kaitse alla võtmise põhjendatuse ja otstarbekuse ning kavandatavate piirangute otstarbekuse ekspertiis, kaasates selleks vastava ala eriteadmistega isiku.

Kanepi Vallavalitsus tellis eelpool nimetatud ekspertiisi, mille koostas OÜ Metsamutt (registrikood 12140522, aadress Ringtee 2-33, Tõrvandi alevik, Kambja vald, Tartu maakond) ekspert Anneli Palo. Eksperdil on pikaajaline töökogemus metsade mitmekülgsete kaitseväärtustega, sh varasemate nn kaitsemetsadega, mille mõnede alltüüpide analoogiks ongi kujunenud praegune Kõrgendatud Avaliku Huviga (KAH) metsade eristamine.

Ritsike palo metsa soovitakse võtta kohaliku omavalitsuse tasandil kaitse alla, sest Riigimetsa Majandamise keskuse poolt välja pakutud metsamajandamise kava ei arvesta MTÜ Kanepi Looduse Kaitseks ja paljude kodanike arvates piisavalt selle metsa maastikuliste ja väljakujunenud puhkemajanduslike ning teiste avalike funktsioonidega.

 Ekspert nõustub kõigi kaitse alla võtmise ettepanekus toodud põhjendustega ning kuivõrd Eesti Vabariigi maakatastris on Ritsike palo metsa (katastritunnus 28501:003:0806) sihtotstarbeks sotsiaalmaa, siis vastavalt Maakatastri seadusele § 18 lg 12 on sotsiaalmaa maa, millelt ei taotleta kasumit. Kuna alal on kehtiv sotsiaalmaa alaliik üldkasutatav maa, siis ei ole riigimetsa majandamine tulu teenimise eesmärgil kõrgema prioriteediga tegevus kui ala kasutamine avalikes huvides viisil, mis tagab nende funktsioonide täitmise kestva püsimise.

Kaitseala kaitse-eesmärk on säilitada järveäärse väärtusliku ajaloolise tüüpilise loodusmetsa puhkemajanduslikud, esteetilised ja maastikulised väärtused.

Vastavalt LKS §-le 7 on kaitseala kaitse alla võtmise eeldused ohustatus, haruldus, tüüpilisus, teaduslik, ajaloolis-kultuuriline või esteetiline väärtus või rahvusvahelisest lepingust tulenev kohustus ning linnu- ja loodusdirektiivi rakendamine. LKS § 4 lg 7 täpsustab, et kohaliku omavalitsuse tasandil võib kaitstavaks loodusobjektiks olla maastik, väärtuslik põllumaa, väärtuslik looduskooslus, maastiku üksikelement, park, haljasala või haljastuse üksikelement, mis ei ole kaitse alla võetud kaitstava looduse üksikobjektina ega paikne kaitsealal. Ritsike palo kaitseala moodustamise eelduseks on tüüpilise palumetsa looduskoosluse kaitse, et säilitada ajaloolise väärtusliku loodusmetsamaastiku omadused ning neist lähtuvalt ala esteetiline ja puhkemajanduslik väärtus ning kasutusfunktsioon.

Tulenevalt eelnevast on otstarbekas moodustada ala väärtuste kaitseks kohaliku tähtsusega kaitseala.

Kohaliku omavalitsuse korralduse seaduse § 22 lõike 2, looduskaitseseaduse § 8 lõike 1, § 9 lõigete 2, 3 ja 7 ja ekspertiisi tulemuste alusel Kanepi Vallavolikogu
o t s u s t a b:

1. Algatada Ritsike palo metsa (katastritunnus 28501:003:0806)kohaliku kaitse alla võtmise menetlus.

2. Määrata Ritsike palo metsa kohaliku kaitse alla võtmise menetluse läbiviijaks Kanepi Vallavalitsus.

3. Ritsike palo metsa kohaliku kaitse alla võtmise ettepanekuga saab tutvuda Kanepi Vallavalitsuses (Turu põik 1, Kanepi alevik) 15. jaanuarist kuni 28. jaanuarini 2024 ja Kanepi valla veebilehel (https://kanepi.kovtp.ee/).

4. Looduskaitseseaduse § 9 lõike 71 kohaseid vastuväiteid ja ettepanekuid saab esitada kuni 28. jaanuarini 2024.

5. Avaldada 30 päeva jooksul valla veebilehel teade Ritsike Palo metsa (katastritunnus 28501:003:0806) kohaliku kaitse alla võtmise menetluse algatamisest ja esimesel võimalusel Kanepi Teatajas. Loodusobjekti kaitse alla võtmise avaliku arutelu aeg ja koht avaldatakse menetluse algatamise teates.

6. Otsus jõustub teatavakstegemisest.

7. Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees